Nafarroako Parlamentuko Mahaiak, 2021eko maiatzaren 17an egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea María Luisa De Simón Caballero andreak aurkeztutako gaurkotasun handiko galdera, 0-3 zikloko eskolaratzearen egoerari buruzkoa.

**2.** Nafarroako Parlamentuko Aldizkari Ofizialean argitara dadin agintzea.

**3.** Hurrengo Osoko Bilkuran izapidetzea.

Iruñean, 2021eko maiatzaren 17an

Lehendakaria: Unai Hualde Iglesias

GALDERAREN TESTUA

Izquierda-Ezkerra talde parlamentario mistoko Marisa de Simón Caballero andreak, Legebiltzarreko Erregelamenduan ezarritakoaren babesean, gaurkotasun handiko honako galdera hau egiten du, Nafarroako Gobernuak 2021eko maiatzaren 20ko Osoko Bilkuran ahoz erantzun dezan:

0-3 urte bitarteko ziklorako matrikula martxoaren 1etik 15era bitartean egin da Iruñean.

Heldu den ikasturteari begira, Iruñeko Udalak kendu egin zituen haur-eskoletako eskolatze- eta matrikula-kuotak. Eskola horietan, jantoki kuotari dagokionez, familiek beren egoeraren arabera dagokien kopurua ordainduko dute.

Izan ere, 0-3 zikloko ikasleek baldintza desberdinak dituzte: batzuk Iruñeko Udalaren mendeko ikastetxeetan eskolatuko dira, doako irakaskuntzan; beste batzuk Nafarroako Gobernuaren mendeko eskoletan, irakaskuntzaren kostua ordainduta, eta beste batzuk plazarik gabe geratuko dira eskaintza publiko nahikorik ez dagoelako.

Maiatzaren 10ean argitaratu zen onartuen zerrenda, eta hil honetako 24tik 28ra bitartean eman beharko dute izena.

Aurreikusitakoa gertatu da: haur-eskola batzuk beteta daude eta itxaron-zerrenda luzeak dituzte; beste batzuk, berriz, bete ezinik daude eta plaza hutsak dituzte, hain zuzen ere doakoak ez direnak.

Beste efektu oso negatibo bat gertatu da: haurrak plazarik gabe geratu dira beren bizilekutik hurbil dauden eskoletan, eta beste leku batzuetako haurrek, puntuazio handiagoa dutenek, okupatu dituzte plaza horiek.

Gainera, izena emateko orria aldatu ez denez (bi aukera baino ezin dira adierazi), dozenaka familia abuztura arte geratuko dira ziurgabetasunean, jakinarazi zaienaren arabera.

0-3 zikloko eskolaratzea dela eta, zer neurri aurreikusten ditu Nafarroako Gobernuko Hezkuntza Departamentuak familien ziurgabetasun- eta desordena-egoera hori konpontzeko eta nola bermatuko die 0-3 zikloan plaza publiko bat ikasle guztiei beren bizilekutik gertuen dagoen lekuan eta familiek aukeratutako hizkuntza-ereduan?

Iruñean, 2021eko maiatzaren 16an.

Foru parlamentaria: María Luisa de Simón Caballero